Dialuna, 22 Juli 2024 
HAYA NOS RIBA: 
WWW.AWEMAINTA.COM 
588-0022 
NOTICIA@AWEMAINTA.COM 


2 
3 
14 


9 


A habri caminda pa Kamala 


MEP tin control total y RAIZ 
tin cuero duro di yuwana 


Ta confirma cu lo no tin indexering 
pa trahado di e fundacionnan 


Aruba cu medaya di Brons 
den Mundial di Equitacion 


2 
Dialuna, 22 Juli 2024 
LOCAL 
AWEMainta 


EN realidad di e situacion politico den coalicion MEP-RAIZ 
ta un asunto poco complica y awo cu tin eleccion den porta, 
por spera un confrontacion formal entre e dos partidonan 
aki, a pesar cu ningun di dos lo kier ta esun pa “ruim op de 
boel.” 


Parlamentario Alvin Molina di fraccion di MEP a dirigi dia 8 
di Juli un carta na Presidente di Comision Fiho di Transporte 
y Comunicacion pa atende e situacion serio cu tin pa loke ta 
existencia di Arubus. 


A purba di haya e reunion ainda prome cu reces a drenta pero 
no a logra den esaki y ainda cu reces finalisa na augustus, 
por spera cu e reunion aki lo wordo convoca y ta anticipa 
cu lo bay pidi e Minister responsabel cu maneho di Arubus, 
Ursell Arends pa bin duna cuenta di e ultimo desaroyonan. 


E decision di Minister Arends pa retira e director di Arubus, 
Edwin Mohamed dos siman atras, pa despues nombra un 
otro director den persona di Fredirik Nuboer den e puesto 
aki, no a cay den bon tera cu fraccion y partido MEP. 


No ta solamente e miembronan di fraccion di MEP pero 
varios miembro di Conseho di Minister di Gabinete Wever- 
Croes II a bin ta cuestionando y practicamente por conclui 
cu tanto den Conseho di Minister como fraccion di MEP den 
Parlamento, RAIZ no ta gosa di simpatia pa algun siman 
caba. 


Den pueblo ta bibando e impresion cu e coalicion MEP-RAIZ 
realmente no ta un coalicion mas y tur envolvi ta atende cu 
nan asuntonan personal y di partido, entre otro mustrando 
na e forma con e politiconan cu a papia asina hopi di integ- 
ridad, awor ta festehando y eherciendo un “nepotismo” cu 
no ta cuadra den e vision pa loke ta un gobierno integro. 


Bou di circunstancia normal, caminda caracter y honor di 


un hende, di politico ta prevalece riba tur cos, loke a bin ta 
tumando luga den e coalicion di MEP-RAIZ, ta un berguensa 
grandi y e coalicion aki no merece di goberna e pais aki. 


Ta bisto pa tur hende cu tanto Minister y miembro di frac- 
cion di MEP, a bin ta haciendo loke cu nan kier y ki ora 
cu nan kier caminda e “mensahe” cu Prome Minister y lider 
di MEP, Evelyn Wever-Croes a dirigi pa Minister y lider di 
partido RAIZ, Ursell Arends relaciona cu nombramento di 
Nuboer na Arubus, ta ehempel di esaki. 


Minister Arends ainda no a bin dilanti y confirma su deci- 
sion cu Nuboer lo bira proximo director di Arubus y cu ta 
duna espacio pa asina e speculacionnan aki continua pero 
ta un echo cu e mensahe di lider di MEP tabata sumamente 
contundente: “anula nombramento di Nuboer.” 


MEP ta bayendo rumbo pa proceso electoral cu hopi contra- 
tiempo pero cu poco enemigo pa culpa mirando cu e lider di 
MEP a dirigi dos gabinete caba, caminda a presiona pueblo 
financieramente den un forma nunca antes bisto. 


Si no bin un kiebro di confiansa den e coalicion actual 
despues di reces, MEP lo sigui haci y deshaci manera cu e ta 
haya ta bon ya cu ta for di algun tempo a bin ta cuestion- 
ando e rol cu RAIZ tin den e coalicion actual. 


Di otro banda RAIZ lo keda colga na saya di partido MEP 
ya cu e falta di conocemento y honor politico, a pone cu e 
politiconan di e partido blanco aki, simplemente tin un cuero 
duro cu nan ta sin gevoel, un estilo di ‘cuero di yuwana.’ 


Crisis politico entre MEP y RAIZ 


MEP tin control total y RAIZ tin cuero duro di yuwana 

TRAHADO di e fundacionnan definitivamente lo no ricibi 
extra subsidio pa cubri pago di nan indexering manera cu e 
trahadonan di gobierno a ricibi nan pago caba algun siman 
atras. 


Parlamentario y lider di AVP, Mike Eman, a pidi Prome Minister 
duna claridad riba e asunto di indexering pa loke ta e traha- 
donan na e diferente fundacionnan cu ta ricibi sosten finan- 
ciero di gobierno. 


Directiva di e fundacionnan aki no por a paga indexering na 
e trahadonan dia prome di juli ultimo manera e trahadonan 
di gobierno si a ricibi loke a crea un ambiente di discrimina- 
cion formal di parti di gabinete Wever-Croes II. 


Ora cu analisa e carta cual Premier Evelyn ta contesta e 
preguntanan di Parlamentario Eman, por mira cu en real- 
idad e lider di MEP no a gasta mucho tempo cu e lider di 
oposicion y ta mustra cu ta un ayudante di su persona, a 
sinta busca e contestanan den loke tabata tratamento di 
presupuesto 2024. 


Aki ta trata di mesun Prome Minister Evelyn Wever-Croes cu 
na 2021 durante di e pandemia di COVID, a declara publica- 
mente cu trahado di e fundacionnan, tin cu entrega parti di 
nan salario y el a considera e trahadonan aki como ‘gelijk- 
gestelden’ y asina a logra di kita parti di nan salario. 


Awo cu gobierno a ricibi mas cu 200 miyon cu cobransa di 
impuesto, e lider di MEP a lubida cu el a considera e traha- 
donan di e fundacionnan aki como ‘gelijkgestelden’ cu e 
trahadonan publico informando e lider di oposicion, cu lo no 
tin placa pa indexeer salario di e trahadonan di e diferente 
fundacionnan rond e isla. 


Tampoco Minister President a duna un contesta serio y cu 
contenido riba e pregunta con gobierno di Evelyn ta salva- 
guardia e fundacionnan cu ta mara na acuerdo laboral 
existente caminda adaptacion di salario ta stipula a base 
di maneho di gobierno pero e decision di gabinete Wever- 
Croes pa no duna subsidio na e fundacionnan aki. 


Na mes momento e lider di oposicion a mustra den su carta 
cu for di 2 di mei di 2024, e sindicato SVGA a solicita un 
reunion urgente cu gobierno pa haya claridad y splicacion 
riba e asunto di adaptacion di salario pa loke ta trahadonan 
na e diferente fundacionnan. 


Tampoco Minister Presidente a reacciona riba di pregunta di 
parlamentario Eman, cu a pidi splicacion for di e lider di MEP, 
e motibo di con su gobierno ta asina negligente pa atende 
un asunto asina delicado cu ta pago di indexering di e traha- 
donan menciona. 


Ora cu analisa e forma con Prome Minister a dicidi di contesta 
un serie di 12 pregunta cu e lider di oposicion a dirigi na su 
persona, tin cu saca e conclusion cu e gobierno actual no 
tin interes di e trahadonan di e fundacionnan aki na pecho. 


Evelyn den carta na Mike Eman 


Ta confirma cu lo no tin indexering pa trahado di e fundacionnan 

MIENTRAS cu e costo di bida ta sigui subi y e scarsedad 
di vivienda social ta intensifica, un solucion preocupante 
pero cada bes mas comun ta surgiendo: multiple famia ta 
scogiendo pa comparti un solo residencia pa alivia e peso 
financiero. E tendencia aki pa biba multigeneracional ta 
cambiando e structura tradicional di famia y ta desafiando 
normanan social, reflehando un deterioro di e stabilidad 
financiero y independencia cu e generacionnan mas nobo a 
aprecia pa hopi tempo. 


Historicamente, biba cu mas famia den un cas tabata un 
norma cultural, impulsa pa e famianan grandi y e comun- 
idadnan uni. Sinembargo, e resurgimento di e practica aki 
awe ta destaca e presionnan economico cu hopi famia ta 
enfrenta. E costonan halto di vivienda propio y e falta di vivi- 
enda social pagabel a pusha e famianan pa pensa creativa- 
mente tocante nan areglonan di vivienda. Door di uni recurso 
y comparti e responsabilidad financiero di un solo resi- 
dencia, multiple generacion of famia por mitiga e impacto 
di prijs halto di vivienda, maske na e costo di privacidad y 
independencia. 


Mientras cu biba cu mas famia den un solo cas ta ofrece 
cierto bentaha mas aleu di alivio financiero - manera un red 
di sosten incorpora caminda e miembronan di famia por 
comparti e responsabilidadnan, tarea di cuido y recurso - e 
tambe ta bin cu reto significante. 


Preocupacionnan di privacidad, diferencia den estilo di bida, 
y potencial conflicto ta riesgo inherente den e areglonan 
di vivienda comparti. Comunicacion efectivo y e estableci- 
mento di limite cla ta bira esencial pa sigura un convivencia 
harmonioso. 


E aumento den e tendencia di biba multigenerational, impulsa 
pa e retonan economico di costo di bida halto y un scarsedad 
di vivienda social, ta destaca e resiliencia y adaptabilidad di 
famia nabegando e dificultadnan aki. Sinembargo, e tambe 
ta señala un regresion den e independencia financiero cu 
e generacionnan mas nobo a yega na balora. Mientras cu 
e tendencia aki ta gana momentum, e ta provoca un anal- 
isis critico di expectativa social y ta subraya e necesidad 
urgente pa solucion di vivienda mas flexibel y inclusivo. 


Mientras cu biba cu mas famia den un cas por ta provee un 


respuesta practico na e panorama economico, e tambe ta 
presenta riesgo y consecuencia significante. E erosion di e 
stabilidad financiero y independencia individual, hunto cu 
e potencial pa conflicto interpersonal, ta rekeri un acerca- 
mento cuidadoso y di sosten for di tanto creador di politica 
como comunidad pa sigura cu e areglo di vivienda aki ta 
keda viabel y beneficioso pa tur envolvi. 


E impacto di e fenomeno aki no por wordo exagera. E ta un 
recordatorio cla di e crisis di vivienda creciente y e rol di 
gobierno den tanto su causa como efecto. E fayo pa provee 
vivienda social adecua y atende e costo di bida creciente 
ta forsa e famianan den e situacionnan di vivienda precario 
aki. E fayo sistemico aki ta lanta pregunta critico tocante e 
futuro. E siguiente generacion lo hereda un mercado di vivi- 
enda cu ta perpetua dependencia y ta disminui autonomia 
personal? Sociedad por sostene e tensionnan psicologico y 
social di tal areglonan di vivienda? 


Mientras nos ta enfoca riba futuro, e responsabilidad ta riba 
e gobierno pa formula reformanan significativo cu ta atende 
e causanan principal di e crisis di vivienda. Sin intervencion 
substancial, e tendencia di biba cu mas famia den un cas 
por bira menos di un escogencia y mas di un necesidad, 
cu implicacion di largo alcance pa e esfera social y salud 
economico di futuro generacionnan. 


E tempo pa accion ta awor, prome cu e erosion di indepen- 
dencia y stabilidad financiero ta bira un herencia ireversibel 
pa e generacionnan cu ta bin. 


Vivienda Comparti 


Un consecuencia di costo di bida halto 
y scarsedad di vivienda social 

DEN e sistema compleho di maniobra politico, e sectornan 
vital di agricultura y piscamento hopi biaha ta wordo hinca 
den e spotlight, no pa preocupacion genuino pero como 
simpel pion riba e tabla di ahedrez politico. E repercusi- 
onnan di tal tactica ta hopi leu, impactando agricultornan y 
piscadonan cu, den e wega incansabel di poder, ta bira victi- 
manan enbes di beneficiarionan di decisionnan politico. 


Mientras agendanan politico ta desaroya, e paisahenan 
di agricultura y piscamento ta bira camponan di bataya 
simbolico. Promesanan ta wordo haci, slogannan ta wordo 
inventa, y imagennan di figuranan politico dorna den paña 
di haci trabou di agricultura of piscamento ta inunda mate- 
rialnan di campaña. Sinembargo, e pregunta ta keda - e 
gestonan aki ta traduci den maneho significativo cu ta 
atende e retonan cu agricultornan y piscadonan ta enfrenta, 
of nan ta simplemente actuacionnan teatral pa sigura voto? 
E realidad desafortuna ta cu, hopi biaha, e ultimo ta berdad. 


E sectornan aki, fundamental pa e sustento di un nacion, ta 
bira articulonan politico - hermentnan explota pa ganashi 
den corto plaso enbes di wordo nutri pa stabilidad y crece- 
mento den largo plaso. E desconexion entre retorica politico 
y accionnan tangibel ta crea un ambiente precario pa esnan 
cu ta carga e peso di promesanan no cumpli. 


Explotacion Politico: Ora agricultor, 
criado y piscado bira pion 

Den e teatro politico aki, e bienestar genuino di agricul- 
tornan y piscadonan ta wordo eclipsa pa e persecucion di 
victorianan politico. Asuntonan manera prijs husto, acceso 
na recursonan, y practicanan sostenibel ta wordo poni un 
banda mientras e narrativa ta wordo usa pa postura politico. 
E explotacion aki no solamente ta mina e sustento di esnan 
den agricultura y piscamento pero tambe ta pone siguridad 
di cuminda nacional y stabilidad economico na peliger. 


E consecuencianan di e explotacion politico aki ta wordo 
sinti di manera agudo bou di nos cunukeronan y piscadonan 
local. E sector aki, di cual nan sustento ta depende riba e 
forsanan impredecible di naturalesa y dinamica di mercado, 
merece un maneho cu genuinamente ta apoya nan resiliencia 
y prosperidad. Ora politica ta mira agricultura y piscamento 
simplemente como chip di negociacion, e ta mina e fundeshi 
mes di e suministro di cuminda di un nacion. 


Ta imperativo pa ciudadanonan scrutina agendanan politico 
y demanda responsabilidad. E retonan den e sectornan aki 
ta compleho y ta rekeri solucionnan concreto y sostenibel 
enbes di promesanan bashi. Como votadonan, reconoce e 
diferencia entre compromiso genuino na bienestar di agri- 
cultura y piscamento y postura politico ta crucial pa fomenta 
un sistema caminda e bienestar di agricultornan y pisca- 
donan ta wordo priorisa riba conveniencia politico. 


Den e persecucion incansabel di victorianan politico, laga 
nos no lubida cu agricultura y piscamento no ta simpel 
articulonan politico pero un salbabida pa nos nacion. Ora 
politiconan ta usa nan como pion sin cuido genuino pa nan 
bienestar, e repercusionnan ta extende mas aleu di e tere- 
nonan y awanan, afectando e prosperidad y stabilidad di un 
nacion. Reconoce y atende e explotacion aki ta esencial pa 
sigura cu e voznan y necesidadnan di agricultornan y pisca- 
donan ta wordo scucha y cumpli cu apoyo y accion auten- 
tico. 

DIABIERNA atradi, brandweer a responde na 
un yamada di emergencia na Alto Vist, caminda 
un candela di mondi a cuminsa y a expande 
rapidamente. E situacion a bira critico ora cu 
e vlamnan a alcansa y a kima un auto bandona 
completo cu tabata den e area. E magnitud di e 
candela y rapidez cu e vlamnan tabata progaga 
a rekeri un accion inmediato y coordina. 


Na nan yegada, brandweer a traha cu eficie cia 
y determinacion pa controla y paga e candela. 
Nan a uza diferente unidad y tecnica specialisa a 
sigura cu e candela no a extende ainda mas, ya 
cu e riesgo di expansion tabata halto. Danki na 
nan intervencion rapido, nan a logra evita cu e 
candela a converti den un menasa mayor. 


Brandweer a contene candela di mondi na Alto Vista 

DEN un anuncio sorprendente pero si anticipa, presidente 
Joe Biden a anuncia su decision pa retira for di e careda 
presidencial di 2024, cediendo na e presion creciente den 
su propio partido. Biden su salida inespera a prepara e esce- 
nario p'e Vice-Presidente Kamala Harris bira e nominado 
nobo di e Partido Democratico. E decision ta bin despues 
di varios siman di speculacion riba Biden su capacidad pa 
haci campaña efectivamente contra ex-presidente Donald 
Trump, specialmente despues di su actuacion den e debate 
presidencial di CNN na juni. 


E anuncio, haci via un publicacion riba e plataforma di red 
social X, a topa cu un mescla di reaccion di figura politico 
di henter e spectrum. "Awe mi kier ofrece tur mi sosten pa 
Kamala ta e nominado di nos partido e aña aki. Democrata: 
ta ora pa uni y vence Trump. Laga Nos haci esaki", Biden a 
declara. El a expresa su orguyo di a scoge Harris como su 
compañe na 2020, yamando esaki "e miho decision cu mi a 
tuma.” 


Segun e reportahe, e decision di Biden tabata un sorpresa 
hasta pa su conseheronan mas cercano. E miembronan di 
alto rango di su campaña y di e team di Cas Blanco a wordo 
informa algun minuut prome cu e anuncio oficial a bira 
publico. Un oficial di Cas Blanco a revela cu Biden tabata 
contemplando e medida aki den e ultimo dianan, indicando 
cu tabata un decision profundamente personal y considera. 


E lidernan democrata prominente a reacciona lihe riba e 
noticia. Gobernador di California, Gavin Newsom, a elogia 
Biden su presidencia y a describi'e como "un presidente 
extraordinario cu ta haci historia" y cu a duna "e resulta- 
donan asombroso pa tur Mericano." Newsom tabata un 
di e partidarionan ferviente di Biden, haciendo un fuerte 
campaña den su nomber a pesar di e apoyo menguante di e 
presidente. 


Senador Chris Coons, un aliado cerca y co-presidente di 
campaña di Biden, tambe a elogia su legado di liderazgo y 
servicio. Coons a enfatisa cu Biden su decision pa hala un 
banda ta demostra su compromiso cu futuro di e partido y 
cu e pais. E sentimento aki a keda ripiti pa lider di Mayoria 
di Senado, Chuck Schumer, kende a califica Biden como "un 
berdadero patriota y un gran Mericano" pa pone e nacion y 
e Partido Democratico na prome luga. 


E reaccion di famia di Biden tambe tabata solidario. Naomi 
Biden, nieta di e presidente, a expresa un orguyo inmenso 


pa su welo, elogiando su dedicacion y impacto den e nacion. 
El a enfatisa cu e legado di Biden como un sirbido publico 
efectivo y impactante ta sigur, destacando e cambionan 
positivo cu el a trece na e pais. 


Sinembargo, e decision tambe a genera crítica fuerte di e 
oposicion. Ex-presidente Donald Trump no a perde tempo 
pa ataca Biden, yamando e "e pio presidente den historia 
di nos pais."Trump a predici cu Kamala Harris lo ta un 
oponente mas facil pa derota den e proximo eleccion, aunke 
ta keda pa mira con e panorama politico lo cambia cu Biden 
su salida for di e careda. 


E salida di Biden ta un echo raro den politica moderno 
Mericano. E ultimo biaha cu un presidente encarga a dicidí 
di no busca reeleccion tabata Lyndon Johnson na 1968. E 
medida di Biden, cu ta tuma luga mas laat den e temporada 
di campaña cu esun di Johnson, a añadi un cambio sin prec- 
edente na un ciclo electoral ya tumultuoso. E periodo aki a 
keda mas impregna door di e intento di asesinato di Trump, 
cu solamente a aumenta e tension politico. 


Cu Biden su renuncia, e Partido Democrático awo ta enfrenta 
e reto di uni tras di Harris y prepara pa un campaña elec- 
toral feros. Un oficial democrata di alto nivel a expresa opti- 
mismo, sugeriendo cu ta probabel cu e grandinan di e partido 
lo apoya Harris, probechando e momento aki pa consolida 
apoyo y presenta un frente uni contra Trump. 


Mientras e nacion ta adapta na e cambio significativo aki, 
atencion lo enfoca awo riba vice-presidente Harris y su 
capacidad pa impulsa e base democratico y atrae e electo- 
rado en general. E sosten di Biden y e sosten posterior di e 
democratanan di alto rango lo ta crucial den e esfuerso aki. 
E siguiente lunanan lo pone e determinacion y unidad di e 
Partido Democratico na prueba mientras nan ta prepara pa 
un eleccion crucial cu por forma e futuro di Merca. 


Presidente Joe Biden ta Bandona careda presidencial 
di 2024 y ta apoya vice-presidente Kamala Harris 

JOHNSON & Johnson (J&J) ta envolvi den un lucha legal 
intenso relaciona cu su di tres intento pa resolve decenas 
di miles di caso legal via un maniobra di bancarota contro- 
versial. E casonan aki, entama pa e hende muhernan cu ta 
afirma cu e productonan di talco di J&J a causa nan cancer, 
a daña e imagen di e compania significantemente. 


Eron Evans, kende a fayece di cancer di ovario na 2016 
na edad di 41 aña, ta un di e demandantenan. Su mama, 
Darlene, ta continua cu su caso legal, despues di a gasta tur 
su placa pa cuida e yiunan di Evans. Awo, Darlene y miles di 
otro demandante ta enfrenta un deadline di 26 di juli pa vota 
riba e plan di bancarota mas reciente di J&J, cu ta pone un 
limite riba e responsabilidad di e compania y establece un 
fondo di compensacion. 


Esaki ta e di tres intento di J&J pa uza e strategia di bancarota 
yama "Texas two-step." E tactica legal aki ta encera crea 
un compania subsidiario pa absorba e responsabilidadnan 
relaciona cu talco, cu despues ta declara bancarota, permi- 
tiendo J&J evita di declara bancarota su mes. Pa e plan tin 
exito, J&J mester aprobacion di 75% di e demandantenan. 


E compania ta enfrenta mas cu 61,000 caso legal, cu poten- 
cial di yega 100,000 caso. A pesar di e afirmacionnan di J&J 
cu su productonan di talco ta safe, e litigacion ta continua. 
Algun abogado di demandante, manera Jim Onder, ta urgi 
e clientenan pa acepta e acuerdo, argumentando cu e ta 
provee alivio inmediato pa hopi demandante cu ta sufriendo. 


Contrario, un coalicion di abogadonan di demandante 
ta argumenta cu e maniobra di J&J ta abusa e sistema di 
bancarota. Nan ta critica e oferta di acuerdo di $6.48 biyon 
como insuficiente, mirando e rentabilidad di J&J. E aboga- 
donan aki ta sostene cu J&J ta purbando di pasa riba e 
derechonan di e demandantenan pa huicionan individual 
dilanti hurado y manipula e voto di acuerdo door di recluta 
demandantenan cu casonan mas debil. 


E abogado principal di e acuerdo di J&J, Jim Murdica, ta 
acusa e abogadonan opositor di inflama tension pa ganashi 
personal. Di otro banda, e oposicion ta reclama cu J&J ta 
evadiendo compensacion husto. E bataya legal aki por esta- 
blece e precedentenan significante pa tacticanan di defensa 
corporativo den e casonan di agravio masal. 


Pa suavisa e oposicion, J&J a yega na acuerdo cu algun 


demandante pafo di bancarota. Sinembargo, mayoria di e 
casonan restante ta envolve cancer di ovario, cu tin lasonan 
cientifico mas fuerte cu talco, aumentando e riesgonan 
tanto pa J&J como pa e demandantenan. 


Andy Birchfield, liderando e oposicion, ta acusa J&J di 
manipula e cantidad di casonan cu casonan fraudulento pa 
sigura suficiente voto pa e acuerdo. E ta argumenta cu esaki 
ta dilui e pool di casonan legitimo, facilitando e aprobacion 
di e plan di J&J. 


Memey di e panorama legal compleho aki, demandantenan 
manera Elizabeth Onekalit y Darlene Evans ta soporta e peso 
emocional y financiero di e bataya prolonga. Onekalit, kende 
ta culpa Baby Powder di J&J pa su cancer di ovario, ta critica 
e declaracionnan repetitivo di bancarota di e compania como 
tacticanan di evasion. 


Darlene Evans, a pesar di su frustracion, ta considera apoya 
e acuerdo debi na e necesidadnan financiero inmediato di 
hopi demandante. Sinembargo, e ta keda sceptico cu cual- 
kier compensacion por realmente atende e perdida y sufri- 
mento experencia. 


Mientras e deadline di 26 di juli ta yega cerca, e resultado lo 
tin implicacionnan significante pa e responsabilidad di J&J y 
e uzo mas amplio di e "Texas two-step" como un strategia di 
defensa corporativo. 


Bataya di bancarota di Johnson & Johnson 
relaciona cu e casonan di talco 

UN interupcion global den tecnologia, relaciona cu un actu- 
alisacion di software di e compania di siguridad cibernetico 
CrowdStrike, a afecta casi 8.5 miyon aparato di Microsoft, e 
compania a revela den un publicacion diasabra. 


"Actualmente nos ta calcula cu e actualisacion di 
CrowdStrike a afecta 8.5 miyon aparato Windows, of menos 
cu un porciento di tur e aparatonan di Windows," Microsoft 
a declara. 


E actualisacion di software di CrowdStrike, un actor impor- 
tante den e industria di siguridad cibernetico, a conduci n'e 
problemanan amplio den e sistema, causando cancelacion 
di vuelo, interumpiendo transmision y cortando acceso na 
servicio esencial manera cuido medico y bancario. "Aunke e 
porcentahe tabata chikito, e impactonan economico y social 
amplio ta refleha e uzo di CrowdStrike pa empresa cu ta 
maneha hopi servicio critico," Microsoft a señala. 


CrowdStrike a desaroya un solucion pa yuda e infrastruc- 
tura Azure di Microsoft acelera un solucion. Microsoft tambe 
ta colaborando cu Amazon Web Services y Google Cloud 
Platform, compartiendo dato riba e impactonan den e indu- 
stria. E cooperacion tin como meta sigura cu un solucion 
completo ta wordo implementa a traves di varios plata- 
forma, minimalisando riesgo futuro di interupcion similar. 


E sector di biahe aereo a wordo notablemente afecta, cu miles 
di vuelo cancela, lagando pasahero pega of enfrentando 
retraso largo. Delta Air Lines, un di e aerolineanan mas afecta, 


a raporta mas di 600 cancelacion di vuelo pa 10 a.m. EDT 
(1400 GMT) diasabra, cu mas cancelacion anticipa. E inter- 
upcion a causa inconveniencia significante p'e biaheronan, 
resaltando e rol critico di siguridad cibernetico den mantene 
e funcionalidad di infrastructura moderno. 


Ademas di e industria di biahe, otro sectornan incluy- 
endo cuido medico, bancario, y e medionan di comunica- 
cion a experencia interupcion significante. Varios hospital a 
raporta dificultad den acceso na registro di pashent, mien- 
tras cu e servicionan bancario a enfrenta retraso den trans- 
accion. E transmisornan a lucha pa mantene programacion 
regular, conduciendo na interupcion den nan servicionan di 
noticia y entretenimento. 


Microsoft a enfatisa e importancia di e medidanan di sigur- 
idad cibernetico robusto y e necesidad pa colaboracion 
continuo entre proveedornan di tecnologia pa atende e 
vulnerabilidadnan. 
E incidente ta subraya e naturalesa interconecta di servicio 
digital di awendia y e consecuencianan di gran alcance di e 
fayonan den sistema. 


Mientras e industria ta recupera di e interupcion significante 
aki, Microsoft, CrowdStrike, y otro gigantenan tecnologico ta 
trahando pa mitiga e interupcion y restaura e operacionnan 
normal. E evento ta sirbi como un recordatorio severo di e 
importancia vital di siguridad cibernetico den salvaguardia 
infrastructura critico y e servicionan diario cu miyones di 
hende ta depende riba dje. 


Microsoft 


Casi 8.5 miyon aparato a wordo afecta 
pa interupcion relaciona cu CrowdStrike 

E Venezolanonan lo vota dia 28 di juli den un eleccion pres- 
idencial cu por remodela e panorama politico di e nacion. 
Merca, particularmente e Administracion di Biden, a hunga 
un papel importante den facilita e escogencia aki. 


E votadornan lo scoge entre e actual presidente Nicolás 
Maduro, na poder for di 2013, y e candidato opositor 
Edmundo González, un diplomático relativamente desconocí. 
E analistanan ta duda di e deseo di Maduro pa acepta un 
derota, loke ta lanta duda riba e posibel reaccion di Merca 
na cualkier rechaso di e resultadonan electoral. 


Relacionnan entre Merca y Venezuela 
E ultimo tres presidentnan Mericano a impone sancion 
estricto riba Venezuela pa motibo di corupcion, accion 
antidemocratico y violacion di derecho humano. E rela- 
cionnan diplomatico entre e dos paisnan a kibra for di 2019. 
Administracion di Biden a adopta un enfoke diferente ora 
cu nan a reuni den priva cu e funcionarionan Venezolano na 
Qatar, discutiendo posibel alivio di sancion pa apoya reforma 
democratico. 


E strategia aki a conduci na un acuerdo entre e gobierno 
Venezolano y e partidonan di oposicion pa reforma demo- 
cratico y eleccion. Sinembargo, e gobierno di Maduro a 
tuma medida pa mina e votacion, incluyendo prohibicion di e 
prominente lider opositor María Corina Machado pa postula 
y acosa activista di oposicion. 


Sancion y su impacto 
Merca a impone mas cu 350 sancion riba Venezuela, loke 
a afecta gravemente su industria petrolero vital. Aunke e 
administracion di Biden a alivia algun sancion despues di e 
acuerdo di 2023, nan a wordo restableci ora cu e gobierno 
Venezolano no a cumpli cu su compromiso. E sancionnan 
aki a paralisa e economia di Venezuela, cu a causa un exodo 
significativo di su ciudadanonan. 


E posicion di Maduro 
E gobierno Venezolano ta culpa e sancionnan Mericano pa 
e crisis economico y e migracion masivo. Canciyer Yván Gil 
Pinto a critica e maneho y e oposicion Mericano, predici- 
endo e rechaso di e votadornan na e oposicion pa motibo di 
interferencia percibi di Merca. 


Implicacion pa futuro 
E oficialnan Mericano ta monitor e eleccionnan di cerca, 
preocupa pa e posibel manipulacion di parti di e adminis- 
tracion di Maduro. Nan ta enfatisa e importancia di warda e 
resultadonan oficial prome cu emiti huicio. Si Maduro perde y 
acepta e resultadonan, nan por sigui discusion riba un tran- 
sicion di poder, incluyendo amnistía y comision di berdad. 


E candidato opositor Edmundo González ta interesa den 
restablece e relacionnan diplomatico cu Merca, desta- 
cando e ausencia prolonga di un presencia diplomatico na 
Washington. 


Mientras cu Merca ta vigila di cerca 


Venezuela ta prepara pa eleccion presidencial dia 28 di juli 

DEN un escalacion significativo, e avionnan di combate 
Israeli a bombardia e luganan clave den e ciudad portuario 
di Hodeidah na Yemen, controla pa e rebeldenan Houthi, 
riba diasabra. E atake aki tabata un represalia directo pa 
un atake mortal cu un drone, lansa pa e Houthinan sosteni 
pa Iran, cu a alcansa Tel Aviv e dia anterior, matando un 
persona y heridando varios otro. 


E atakenan aereo Israeli tabata dirigi riba un central elec- 
trico y deposito di gas y petroleo, marcando e prome reac- 
cion militar publico di Israel contra e Houthinan. Vocero 
militar di Israel, Contra Almirante Daniel Hagari, a declara 
cu e operacion tabata "un di e mas leu y mas largo nunca 
antes ehecuta pa e forsa aereo Israeli." El a enfatisa cu e waf 
di Hodeidah ta sirbi como un conducto crucial pa suministro 
di arma di Iran pa e Houthinan, kendenan a lansa mas cu 
200 misil y drone contra Israel den e lunanan recien. 


E haf di Hodeidah tambe ta un punto di entrada vital pa 
cuminda y petroleo, crucial pa e sobrevivencia di dos tercera 
parti di e poblacion di Yemen bibando bao control di Houthi. 


E Ministerio di Salud den Sana, controla pa Houthi, a reporta 
cu por lo menos 80 persona a resulta herida den e atake, cu 
hopi sufriendo di kemadura grave. 


Vocero di Houthi, Yahya Sarea, a priminti di continua cu e 
atakenan contra Israel, cuadrando nan como apoyo pa e 
Palestinonan na Gaza, unda e conflicto entre Israel y Hamas 
a persisti pa dies luna. "Nos lo no stop nos operacionnan 
den apoyo di nos rumannan na Gaza, cualkier sea e conse- 
cuencianan," Sarea a declara. 


E atake di drone riba Tel Aviv, reclama pa e Houthinan, 
parce di a precipita e atakenan Israeli. Israel ta actual- 
mente envolvi den conflicto cu Hamas na Gaza y Hezbollah 
na Libanon, ambos apoya pa Iran. A pesar di e tensionnan 
aki riba multiple front, e militar Israeli a indica cu nan no ta 
anticipa un escalacion inmediato, consehando e publico pa 
sigui cu nan rutina diario. 


E conflicto andando na Yemen, afecta pa varios aña di guera 
civil, ta enfrenta un crisis humanitario cu ta empeorando. 
E daño di e atakenan aereo ta spera di hiba na scarsedad 
severo di combustibel, impactando servicionan esencial 
manera generadornan di hospital. 


Merca, cu anteriormente a designa e Houthinan como un 
grupo terorista, a declara cu nan no tabata envolvi den e 
atakenan di diasabra pero a afirma e derecho di Israel pa 
defende su mes. 


Israel ta bombardia e luganan controla p’e Houthinan na Yemen 

DESPUES di 3 dia largo di competencia, Aruba ta conkista 
un medaya di Brons den e Categoria di Amazonas 25+, un 


logro sumamente importante pa Lea Vink. 


Durante un categoria cu a tarda 2 ora cu competencia 
hopi fuerte, Lea Vink a logra Medaya di Brons pa Aruba. 
Enfrentando competencia hopi fuerte di Puerto Rico, Merca, 
Colombia, Corsou y Venezuela, Aruba a saca cara pa 
demostra e calidad cu nos tin den Equitacion. 


Ariba diahuebs, e prome dia di competencia Mia Rose Tromp 
a haci un bunita presentacion pero no a logra clasifica pa 
sigui. 


Diabierna den su debut den un Mundial, Zachary CofÏe a 
clasifica entre 11 jinete pa e siguiente etapa, pero no a logra 
keda cu un di e 6 premiacion cu tin. Diasabra a cuminsa 
cu Courtney Irausquin, ken a haci un bunita recorido pero 
entre competencia fuerte y di 4 ora, no a logra clasifica 
den e categoria di 15-17 aña. Carolina de Cuba y Genesis 
Pietersz ambos a representa Aruba den categoria di 18-20 
aña, caminda Genesis a logra clasifica entre 10 Amazona, y 
aunke a haya palabra di elogio di e hues, no a logra pa por 
a haya un cinta. 


Den un competencia caminda e pais anfitrion a domina 
mayoria di e categorianan y bay cu mayoria di medaya, 
OCA ta hopi orguyoso di e presentacion di nos Jinete y 
Amazonanan. 


Aruba cu medaya di Brons den Mundial di Equitacion 

OSCAR Piastri a sigura su prome victoria den Formula Uno den 
un Grand Prix di Hungria den forma dramatico, convirtiendo e 
den e di cinco Australiano pa gana un gran premio. E triunfo a bin 
despues cu compañe di team di McLaren, Lando Norris, a cumpli 
cu ordennan di e team pa laga Piastri pasa cu solamente dos 
buelta faltando. 


Cuminsando for di e pole position, Norris a wordo surpasa rapi- 
damente pa Piastri, kende a tuma e liderazgo mientras Max 
Verstappen a move den di dos luga despues di un maniobra 
cortico a fors’e bay hancho. Sin embargo, Verstappen mester a 
renuncia e posicion debi na un investigacion di e comisarionan. 
Piastri a lidera e careda te ora Norris a drenta pit pa su di dos 
stop pa cubri contra Lewis Hamilton, mientras Piastri a keda afor 
y a perde tereno. 


Cu mas di 20 buelta faltando, McLaren a instrui Norris pa rees- 
tablece e orden "na su conveniencia," pero e gap entre e compa- 
ñeronan di team a solamente aumenta. Norris no a mustra ningun 
inclinacion pa cumpli, hibando na un ultimo cuarto di e careda 
tenso. Pa 15 buelta, miradornan a presencia intercambionan 
remarkabel entre Norris y su ingeniero di careda, Will Joseph. 


"Mi sa cu lo bo haci e cos corecto," Joseph a urgi Norris. "Wel, 
bo mester a pone e drenta prome," Norris a contesta. "Lando, e 
no por alcansa bo. Bo a proba bo punto," Joseph a insisti mien- 
tras Norris a move seis seconde dilanti cu seis buelta pa bay. 
"E manera pa gana un campeonato no ta pa bo so. Bo ta bay 
tin mester di Oscar, y bo ta bay tin mester di e team," Joseph a 
agrega. 
Norris eventualmente a baha velocidad riba buelta 68 di 70, 
permitiendo Piastri tuma e liderazgo. E decision controversial aki, 
hunto cu e maneho di McLaren di e situacion, sin duda lo ta un 
topico cayente bayendo den e Gran Premio di Belgica otro siman. 


A pesar di e tension, McLaren a celebra un resultado di un-dos, 
colectando e maximo puntonan mientras un Max Verstappen 
frustra y Red Bull a lucha. Despues di e careda, Norris a reconoce 


e logro di e team: "Tabata un dia increibel pa nos como un team, 
esey ta e cos principal. Tabata un biahe largo pa logra esaki riba 
merito y un caminda largo cla di e resto, pues nos a hacie cu 
style. Claro cu pa Oscar - el a haya un bon salida, el a tene mi for 
di e liña y a controla e careda bon, e tabata biniendo na algun 
punto y el a merece esaki awe." Ora a puntre tocante e ordennan 
di e team, Norris a responde directamente, "E team a pidi mi pa 
hacie y mi a hacie, pues, si." 


Piastri a expresa su alegria na e victoria: "Hopi, hopi special, esaki 
ta e dia cu mi a soña di dje como un mucha, para riba un podio di 
F1. Tabata complica na final, pero mi a pone mi mes den e posi- 
cion corecto pa cuminsa y danki pa e team pa un auto increibel. 
Ta un cantidad grandi di diberticion careda den F1 cu McLaren y 
pa gana hunto despues di 18 luna ta un sentimento increibel." 
Punrta si e tabata preocupa cu Norris no lo a move, Piastri a 
admiti, "Mas largo bo lag'e, mas bo ta bira un poco nervioso. 


E tabata bon ehecuta pa e team. Tabata e cos corecto y mi a pone 
mi mes den e posicion corecto na e salida y cu e strategia dife- 
rente mi probablemente no tabata mes liher cu mi lo a desea, 
pero mi tabata ainda den e posicion corecto pa hacie sosode." 


Mientras tanto, Verstappen a participa den intercambionan 
cayente cu su ingeniero di careda, Gianpietro Lambiase, tocante 
erornan di strategia y un choque trempan cu Norris. Un colli- 
sion cu ex-rival di titulo Hamilton a resulta den Verstappen termi- 
nando di cinco, mientras Hamilton a sigura su di tres podio di e 
aña. 


Hamilton a elogia McLaren despues di e careda: "Un danki grandi 
na e multitud increibel aki e weekend aki y felicitacionnan grandi 
na McLaren riba e un-dos - mi ta realmente contento di mira henter 
e team bek dilanti." El a tambe elogia su propio team, Mercedes, 


pa nan esfuersonan, apesar di no iguala e ritmo di McLaren of Red 
Bull. Formula Uno awor ta bay Belgica pa e careda final prome cu 
e vakantie di zomer, cu e performance di McLaren y e dinamica di 
team sigur di ta den e spotlight. 


Despues di Orden di Team McLaren 


Oscar Piastri a gana su prome Grand Prix 
den forma dramatico na Hungria 

MIENTRAS e portanan ta habri, anticipacion ta bira adren- 
alina, marcando e unico certesa den kayak cross, un adicion 
dinamico y caotico na e Weganan Olimpico, debutando na 
Paris 2024. E evento nobo aki ta combina e precision di 
kayak tradicional cu e impredicibilidad di competencia cara 
a cara, creando un espectaculo electrisante. 


E calma prome cu e tormenta ta breve, mientras e competi- 
donan ta lansa for di e plataforma di salida den un sin fin di 
boto di colo bibo y padelnan frenetico nabegando door di e 
awa blanco turbulento. E evento brutal y di velocidad halto 
aki ta rekeri tambe p'e atletanan realisa un birada di boto di 
360 grado, añadiendo n'e complehidad. 


Entre e competidornan ta e Britanico Kimberley Woods, 
e campeon mundial reinante di kayak cross. "Hectico. 
Absolutamente hectico. Esey ta loke mi ta stima asina tanto 
di dje - bo nunca sa kico ta bay pasa," e Woods di 28 aña 
ta bisa. A pesar di su trayectorio impresionante, Woods ta 
reconoce e naturalesa impredicibel di e deporte. 


Woods, cu a reclama su prome titulo mundial individual na 
Lee Valley september pasa, ta encarna e spirito di kayak 
cross, unda exito ta depende tanto di adaptabilidad como 
di velocidad. 


E evento ta complementa e canoa tradicional y kayak indi- 
vidual, awo enfrentando cuater atleta contra otro, cu tanto 
ruta cu subida halto como bahanda skerpi pa nabega. 


"Mi ta stima cu e ta asina inconsistente den un manera cu 
bo gewoon no sa kico ta bay pasa," Woods ta splica. "Bo no 
por planea pa nada. Bo por solamente planea pa reacciona 


den e momento." 
Woods ta forma parti di un ekipo formidabel di canotahe 
di Team GB, cu ta inclui e medayistanan Olímpico Joseph 
Clarke y Mallory Franklin, y Adam Burgess, kende a perde un 
medaya pa masha poco na e Weganan Olímpico di Tokyo. A 
pesar di e caos, Woods tin como meta pa duplica su exito di 
campeonato mundial na Paris y tambe competi den e kayak 
individual femenino (K1). 


Su trayecto pa e top tabata desafiante, superando e proble- 
manan serio di salud mental pa yega na su di dos Weganan 
Olímpico. "E ta algo cu tabata un soño desde cu mi tabata 
un junior," Woods ta reflexiona. Su victoria emocional na e 
campeonato mundial dilanti un publico local aña pasa ta 
keda un recordatorio poderoso di su progreso. 


E competencianan di kayak cross ta cuminsa dia 3 di augustus 
na Vaires-sur-Marne Nautical Stadium cu un ronda inicial 
di time-trial determinando e heatnan. Woods, cu su expe- 
riencia Olímpico y habilidad comproba pa gana titulonan 
grandi, ta prepara pa exito. 


"E creencia tabata presente na Tokyo, pero definitivamente e 
t'ey awor," Woods ta bisa. Contemplando e posibilidad di oro 
Olímpico, e ta añadi, "Lo mi ta absolutamente desconsola. 
Tur cos lo djis sali... Mi ta spera cu mi lo ta mas componi - 
pero probablemente lo tin algun potret mahos di mi yorando 
lagrimanan di felicidad." 


Mientras Woods y su competidonan ta warda e portanan 
habri, e escenario ta cla pa un debut inolvidabel di kayak 
cross na e Weganan Olímpico di Paris, primintiendo emocion, 
caida, y e exhibicionnan extraordinario di atletismo. 


Kayak Cross: E emocionante deporte Olimpico nobo 

MIENTRAS e di 30 Weganan Olimpico ta acercando, cu 
apertura dia 26 di juli na Paris, AWEMainta ta destaca e atle- 
tanan hubenil cu ta cla pa briya riba e escenario mundial. 


Phoebe Gill (Gran Britania) - Atletismo 
Cu apenas 17 aña, Phoebe Gill ta destina pa bira e atleta di 
pista Britanico mas hoben na un Wega Olimpico den mas cu 
40 aña. Gill a sigura su debut Olímpico door di gana e titulo 
Britanico den 800m, derotando Jemma Reekie, cu a termina 
na di cuater luga na Tokyo 2020. El a kibra e record Europeo 
sub-18 di 800m cu un tempo di 1:57.86 na mei y awo ta 
aspira pa sigui e pasonan di su compañe di ekipo Keely 
Hodgkinson door di gana medaya como un teenager. 


Summer McIntosh (Canada) - Landamento 
Kibrando record cu 17 aña, Summer McIntosh ta cla pa su 
di dos Weganan Olimpico. 
E Canades ta poseedor di e record mundial den 400m indi- 
vidual medley y ta e di dos muhe mas lihe den historia den 


tanto 400m como 800m estilo liber. El a termina e racha 
invicto di 13 aña di Katie Ledecky den 800m estilo liber 
comienso di e aña aki. McIntosh lo competi den varios 
evento na Paris, incluyendo 200m butterfly y 400m indi- 
vidual medley. 


Lola Tambling (Gran Britania) - Skateboard 
Lola Tambling, di 16 aña, ta uni n'e teenager Sky Brown pa 
representa Gran Britania den skateboard na Paris 2024. 
Inspira pa su mayornan cu a habri un skatepark na Saltash, 
Cornwall, Tambling a subi rapidamente den e deporte, termi- 
nando na di seis luga na e Campeonato Mundial aña pasa. E 
ta haci su debut Olimpico cu speransa halto na Place de La 
Concorde. 


Tin varios talento hoben pa observa 
den e Weganan Olimpico na Paris 

Toby Roberts (Gran Britania) - Escalada 
Toby Roberts, di 19 aña, ta e prome homber Britanico pa 
califica pa escalada Olimpico. El a logra su prome titulo di 
Copa Mundial di lead na Chamonix y oro den bouldering na 
Italia aña pasa. Hunto cu Hamish McArthur, Erin McNeice, y 
Molly Thompson-Smith, Roberts ta cla marca haci historia 
na Paris. 


Quincy Wilson (Merca) - Atletismo 
Quincy Wilson, di 16 aña, ta e homber mas hoben cu a 
wordo selecta pa Team USA den pista y veld. Ela kibra un 
record mundial sub-18 di 42 aña den 400m na e prue- 
banan Mericano cu un tempo di 44.66 seconde. Wilson ta 
programa pa competi den e relevo 4x400m, aspirando pa 
laga su marca na Paris. 


Penny Healey (Gran Bretania) - Tiro cu Arco 
Inspira pa e pelicula "Brave," Penny Healey di 19 aña ta 
haci su debut Olímpico den tiro cu arco. E lo competi den 
e eventonan individual y ekipo femenino despues di a yuda 
Gran Bretania sigura un brons na e evento final di cualifica- 
cion Olímpico. Healey ya a gana titulonan Europeo y Copa 
Mundial e aña aki. 


Anna Hursey (Gran Bretania) - Tennis di Mesa 
Cu 18 aña, Anna Hursey lo competi den tennis di mesa na e 
Weganan Olímpico na Paris. Despues di a cuminsa hunga na 
cinco aña y representando su pais na 10, Hursey a train full- 
time na China desde 2019. E ta aspira pa haci un impacto 
tanto como atleta y un Campeon Hubenil di Nacionnan Uni 


riba cambio climatico. 


Quan Hongchan (China) - Clavado 
Quan Hongchan di diessiete aña ta bolbe na e Weganan 
Olímpico como e campeon defensor den plataforma di 10m 
femenino. El a establece un record mundial na Tokyo cu a 
penas 14 aña y desde e tempo ey a gana cinco medaya di 
oro na Campeonato Mundial. 
Hongchan ta un faborito pa continua e dominio di China den 
clavado. 


Emma Finucane (Gran Britania) - Ciclismo 
Ciclista Gales Emma Finucane, di 21 aña, ta bay Paris como 
campeon mundial y Europeo. 


El a bira e prome campeon mundial di sprint femenino di 
Gran Britania den un decada y e 200m mas lihe haci pa 
un muhe na nivel di lama. Finucane ta aspira pa añadi oro 
Olimpico na su logronan impresionante. 
Abigail Martin (Gran Britania) - Gimnasia Artistico 
Abigail Martin di diesseis aña lo ta e gimnasta mas hoben di 
Gran Britania na Paris. 


A pesar di a caba di completa su GCSEs, e ya a gana un 
medaya di plata Europeo y multiple medaya di Campeonato 
Britanico. Martin ta programa pa mustra su talento riba e 
escenario Olímpico. 
E streyanan hoben aki ta cla pa laga nan marca y inspira 
mundo cu nan talento increibel y determinacion na e 
Weganan Olimpico na Paris. 

BINIAM Girmay, yama e "Rey Africano" pa su fanaticonan, 
a bira e prome Africano di colo pa gana un etapa di Tour de 
France, logrando e hazaña remarcabel aki tres biaha e aña 
aki. 
E ciclista Eritreo di 24 aña ta cla pa gana e prestigioso jersey 
berde, otorga na e miho sprinter, si no tin accidente impre- 
visto. 


E trayecto di Girmay pa yega na top tabata yen di reto, for 
di adaptacion na e cultura Europeo y nabegacion di procedi- 
mento complica di Visa te na soporta e soledad di ta leu for 
di su famia. 


A pesar di e obstaculonan aki, el a surgi como un heroe 
nacional na Eritrea y un faro di inspiracion p'e ciclistanan 
den henter Africa. 


Naci y cria na Asmara, Eritrea, e talento di Girmay a wordo 
descubri pa e cuerpo gobernante mundial di ciclismo, UCI, 
en bes di pa medio di campeonato local. 


E ta argumenta cu gana e Tour de France ta mas facil cu bira 
un campeon Eritreo, mirando e abundancia di ciclista talen- 


toso den e pais, hopi di cual a destaca den e competenci- 
anan internacional. 


Ciclismo tin un luga special den e cultura Eritreo, un herencia 
di e influencia colonial Italiano, y ta un fuente di orguyo 
nacional. E exito di Girmay ta trece reconocimento posi- 
tivo na un pais hopi biaha asocia cu conflicto y problema di 
derechonan humano. 


Inspira pa su primo, e campeon Africano Meron Teshome, 
Girmay a cuminsa su trayecto di ciclismo na un edad hoben. 
El a gana su prome competencia di mountain bike na 12 aña 
y despues a wordo invita pa train na e Centro Mundial di 
Ciclismo di UCI na Suisa. E transicion tabata duro, marca pa 
shock cultural y isolacion, pero Girmay a persevera, eventu- 
almente dominando e retonan. 


Na 2020, Girmay a uni na e ekipo Frances Delko, pero su 
plannan a wordo interumpi pa e pandemia y e collapse 
despues di e ekipo. 


Despues el a firma cu e ekipo Belga Intermarché-Wanty, cu 
a provee stabilidad y oportunidad pa crecemento. 


E victorianan historico di Girmay ta inclui bira e prome 
Africano pa gana un careda clasico di un dia na Gent- 
Wevelgem di Belgica y un victoria di etapa na e Giro d'Italia. 
A pesar di enfrenta contratiempo, manera un lesion straño, 
Girmay a sigui destaca. 


Su exito ta resona profundamente na Eritrea, unda e fanati- 
conan ta celebra su logronan cu fervor. E impacto di Girmay 
ta extende mas leu cu su pais natal; e ta representa un 
avanse den un deporte domina pa hende blanco y ta inspira 
e ciclistanan di colo globalmente. 


Mirando padilanti, Girmay ta aspira pa competi den e 
Weganan Olímpico di Paris y tin speransa grandi pa e 
Campeonatonan Mundial na Ruanda otro aña. 


Su posibel victoria na Ruanda lo ta un momento monu- 
mental, simbolisando e ascenso di talento Africano den 
ciclismo global. 


E trayecto di Girmay ta un testimonio di resiliencia y deter- 
minacion, encarnando e spirito di un atleta cu ta transcende 
frontera y ta trece orguyo na henter un continente. 


Biniam Girmay: E ciclista Africano 
haciendo historia den Tour de France 

SISTEMA di Creencia vs. Experencia Personal 
Religion: Religion tipicamente ta involucra sistema organisa 
di creencia, ritual, practica y hopi biaha un set di doctrina of 
siñansa. Hopi biaha e ta enfoca rond di un tradicion specifico 
di fe, manera Cristianismo, Islam, Budismo, of Hinduismo. 
Hopi biaha e ta involucra un comunidad structura y sigui- 
donan ta sigui un codigo religioso specifico. 


Spiritualidad: Spiritualidad ta mas personal y individualis- 
tico. E ta hopi biaha enfoca riba e biahe interior di un persona, 
experiencia personal y conexion cu algo mas grandi cu nan 
mes, cual por ta religioso of no religioso. E por ta profunda- 
mente ancra den creencianan y practicanan personal pero 
no necesariamente ta adkiri na un cuadro religioso estab- 
leci. 


Institucional vs. No Institucional: 
Religion: Religion ta tipicamente asocia cu e institutonan 
formal, manera misa, moskee, tempel of sinagoga, cu ta 
provee un cuadro structura pa adoracion, comunidad y 
educacion religioso. 


Spiritualidad: Spiritualidad no ta rekeri miembresia den un 
institucion religioso. E por wordo persigui pafo di escenario 
religioso formal, hopi biaha a traves di meditacion, contem- 
placion, of buscando proposito y nificacion personal. 


Dogma vs. Apertura: 
Religion: Religion hopi biaha tin dogma, scriptura y siñansa 
bon defini cu e siguidonan adheri na nan. Por tin autori- 
dadnan religioso cu ta interpreta e siñansanan aki y enforsa 
ortodoxia. 


Spiritualidad: Spiritualidad tin e tendecia di ta mas habri y 
adaptabel. E ta permiti individuo pa explora nan creencia y 
experiencianan sin adherencia stricto na un doctrina partic- 
ular. 


Comunidad vs. Individualismo: 
Religion: Religion tipicamente ta fomenta un sentido di 
comunidad entre nan siguidornan. Hende di e mesun fe ta 
bin hunto pa adoracion, ceremonia y varios actividad social. 


Spiritualidad: Spiritualidad por ta un persecucion hopi indi- 
vidual. 


Mientras hende por comparti creencia spiritual similar, e 
enfasis ta hopi biaha riba crecemento personal, descubri- 
mento propio, y e caminda spiritual unico di un persona. 


Meta y Enfoke: 
Religion: Religion hopi biaha tin meta cla, manera salbacion, 
iluminacion, of adherencia na codigo moral. E enfoke ta riba 
sigui ritual y creencia prescribi. 


Spiritualidad: Spiritualidad ta mas tocante realisacion 
propio, paz interior, y conecta cu un poder mas halto of 
berdad universal. E enfasis ta riba crecemento personal y e 
biahe enbes di resultadonan specifico. 


Ta importante pa nota cu e diferencianan aki no ta semper 
absoluto, y por tin superposicion entre spiritualidad y reli- 
gion. Algun individuo ta incorpora practica spiritual den un 
cuadro religioso, mientras otro ta identifica como spiritual 
pero no religioso. 


E escogencia entre spiritualidad y religion hopi biaha ta 
depende riba e creencianan personal, experiencia y balor di 
un individuo. 


E terminonan “spiritualidad” y “religion” 
ta relaciona pero tin diferencia distintivo 


S P I R I T U A L 

E indice di divorcio y separacion den sociedad di awe ta alar- 
mantemente halto, cu estadistica mustrando cu casi mita di 
tur matrimonio ta caba den divorcio. 


Mientras cu e adultonan por eventualmente haya manera 
pa enfrenta y sigui padilanti, esunnan cu ta sufri mas hopi 
biaha ta e muchanan. A pesar di e impacto significante 
aki, divorcio a bira normalisa, tin biaha na e desbentaha di 
esunnan envolvi. 


Mucha atrapa den consecuencianan di un ruptura ta exper- 
encia un warwaru di emocion, incluyendo confusion, tristesa, 
y ansiedad. E stabilidad cu nan a yega di conoce ta wordo 
reemplasa cu incertidumbre, hibando na potencial conse- 
cuencia emocional y psicologico a largo plaso. 


Ta esencial pa reconoce cu mientras divorcio por ta un 
solucion p'e relacionnan adulto ireparabel, e ta trece un 
variedad di reto pa mucha cu kisas no ta compronde e situa- 
cion completamente. 


Un di e strategianan clave den mitiga e impacto negativo riba 
e muchanan ta manteniendo comunicacion habri y honesto. 


E mayornan mester sigura nan yiunan cu nan ta stima, y cu 
e divorcio no ta nan falta. Rutina consistente y un ambiente 
stabiel tambe por yuda e muchanan sinti sigur durante e 
temponan turbulento aki. 


Sinembargo, tin instancia caminda e necesidad p'e adul- 
tonan tuma tempo pa recupera for di un ruptura of divorcio 
ta hiba nan na tuma decision basa riba nan propio nece- 
sidad y deseonan personal, tin biaha sin considera con e 
decisionnan aki ta afecta nan yiunan. Por ehempel, un 
mayor por priorisa nan propio recuperacion emocional of 
interes romantico nobo, cu por sin kier hiba na negligencia 
di e necesidad of sentimento di e mucha. 


E falta di consideracion aki por manifesta den varios manera, 
incluyendo cambio frecuente den areglo di vivienda, pater- 
nidad inconsistente of retiro emocional. 


Ora e mayornan ta tuma decision cu ta parce di ta ignora e 
bienestar di e mucha, e muchanan por sinti nan mes indesea, 
descarta of manera un peso. 


E percepcion aki por afecta profundamente nan autoes- 


tima y sentido di balor propio. E muchanan por internalisa e 
creencia cu e decision di nan mayornan ta un refleho di nan 
propio inadecuacionnan, hibando na sentimento di rechaso 
y insiguridad. Experencia asina por tin implicacion duradero 
pa nan desaroyo emocional y relacion interpersonal. 


Pa mitiga e problemanan aki, ta crucial pa e mayornan lucha 
pa un balansa entre nan propio recuperacion y nan respon- 
sabilidadnan pa nan yiunan. 


Buscando sosten a traves di conseho of grupo di apoyo por 
provee mecanismo y strategia valioso di afrontamento pa 
maneha emocion personal mientras ta keda atento na e 
necesidadnan di e mucha. 


E mayornan tambe mester traha pa mantene un presencia 
consistente y di sosten den e bida di nan yiu, sigurando 
cu e mucha ta sinti balora y sigur a pesar di e cambionan 
tumando luga rond di nan. 


Lastimamente divorcio y separacion a bira un parti comun 
di sociedad moderno, haciendo cu ta crucial pa corda su 
impacto profundo riba e muchanan. 


Door di priorisa nan bienestar emocional, mantene stabil- 
idad, y buscando sosten, e mayornan y e comunidadnan por 
yuda e muchanan nabega e periodo dificil aki cu resiliencia 
y speransa. 


Reconoce y atende e potencial p'e muchanan sinti indesea 
of manera un peso ta esencial den sigura cu nan no ta sufri 
daño emocional adicional durante e tempo dificil aki. 


Efecto di Ruptura of Divorcio 


E Perspectiva di un Mucha 

DESPUES di a dispidi di e fin di siman, nos ta cuminsa cu e 
di cuater y ultimo siman completo di e luna di juli 2024. 


Kico e astronan lo tin prepara p'e signonan di e zodiaco - 
Aries, Tauro, Geminis, Cancer, Leo, Virgo, Libra, Scorpio, 
Sagitario, Capricornio, Acuario y Piscis - segu e prediccion 
completo di e horoscopo? 


Nos ta bao di e influe cia di e Luna Yen, cu a cuminsa diado- 
mingo, dia 21 den Capricornio. Ta trata di e Superluna di e 
Hert, e luna yen di e luna aki y cu ta domina asna pasobra 
e ta cuadra cu e epoca caminda cu e cacho di e hertnan 
macho ta den pleno crecemento. 


Su energia ta aporta na nos e tenacidad y e forsa di boluntad 
cu nos tin mester pa persigui y materialisa nos soñonan. 


Dia 22, Solo lo drenta den e signo di Leo y ta transmiti na 
nos un energia fuerte, apasiona y yena di vitalidad, segun e 
pronosticonan di Esperanza Gracia. 


Haya sa aki e pronosticonan di e horoscopo durante e proximo 
shete dianan den tur e signonan zodial, for di dialuna 22 te 
cu diadomingo dia 28 di juli 2024. 


Horoscopo semanal Aries 
Por ta cu bida lo pone bo dilanti situacion of conflicto dificil 
di resolve, pero e energia di e Luna yen no por ta mas posi- 
tivo cu bo y lo bay transmiti e forsa cu bo tin mester pa bo 
enfrenta e problemanan y soluciona nan cu exito. 


E Luna den bo signo, dia 25 y 26 lo yuda bo aleha recuerdo 
di pasado cu ta kita hopi energia fo'i bo di bo mente. 


H O R O S C O P O 

Horoscopo semanal Tauro 
Bo por sinti abao di energia y algo desanima, pero e Luna 
yen aki por sorprende bo cu un cambio profesional of un 
biahe inespera. 


Atento n'e oportunidadnan y no permiti pa nan scapa, pero 
laga cu e cosnan bay yegando na su ritmo, sin forsa den 
ningun momento e situacionnan. Por sosode algo cu lo yuda 
bo gana mas placa y balasa bo economia. 


Horoscopo semanal Geminis 
Por ta bo ta inkieto pa algo cu ta preocupa bo, pero e bene- 
factor Jupiter den bo signo lo duna bo suerte y e planeta 
Mars, tambe den bo signo, lo yena bo di forsa y pusha bo pa 
bo pasa n'e accion y logra loke bo propone. 


Luna yen lo transmiti un energia hopi renobado y e dianan 
aki por yega hende nobo cu lo habri hopi porta, den bo bida. 


Horoscopo semanal Cancer 
Cu Luna yen dilanti bo signo lo bo disfruta di un balansa 
emocional y un siguridad den bo mes cu lo anima bo habri 
p'e cambionan y na tira bista pa loke ta nobo, sacando 
partido di cada situacion cu presenta na bo. 


Si bo mester tuma un decision den amor, laga bo curason 
guia bo pa dal rib'e cabes di clabo. Bo por tin algun golpi di 
suerte den forma di placa extra. 


Horoscopo semanal Leo 
Hopi pabien. Dia 22 Solo lo drenta den bo signo y lo bo 
ta protehi pa su poderoso energia. Bo periodo magico lo 
cuminsa caminda cu lo bo sinti capaz di tur cos y cu e recur- 
sonan pa vence cualkier dificultad y briya cu luz propio. Algun 
di bo soñonan por bira realidad awo. Luna yen lo revitalisa 
bo y por trece un noticia di trabao cu lo beneficia bo hopi. 


Horoscopo semanal Virgo 
E Luna yen aki lo faborece amor y lo atrae suerte na bo bida, 
yudando bo confronta e siman cu hopi exito. Cu e entrada 
di Mercurio, bo planeta regente, den bo signo dia 25, lo bo 
tin un mente hopi cla y lo bo destaca pa bo inteligencia y pa 
bo bon ideanan. Lo bo bay disfuta di momento relahante y 
placentero y ta tin dia fabuloso pa comparti y conoce hende. 


Horoscopo semanal Libra 
Luna yen lo faborece bo ambiente familiar y lo yuda bo 
supera e diferecianan cu por ta distanciando bo di un hende 
cu bo kier. 


Planeta Mars hopi bon aspecta lo duna bo e push cu bo 
mester pa pone limite n'e personanan ey rond di bo cu ta 
invadi bo y purba di bisa bo con pa biba bo bida. Ta posibel 


cu po propone reactiva un relacion cu tabata hopi special pa 
bo. 


Horoscopo semanal Scorpio 
Tin biaha cos cu nos desea no ta bin, pero no desanima 
pasobra otro cos positivo y faborabel pa bo lo yega. Corda 
cu bo tremendo energia fisico y mental por cu tur cos y 
trata bida cu entusiasmo y optimismo. E resultadonan lo 
sorprende bo. 


E Luna yen aki por trece un biahe inespera pa bo cu lo ta 
manera un brisa di aire fresco pa bo. 


Horoscopo semanal Sagitario 
Bo tabata sa di confronta e situacionnan cu ta agobia bo 
y awo bo por disfruta mas di bo mes y di bida en general. 
Fortuna ta di bo banda den e cambionan cu bo kier cuminsa 
cu ne. 


No pospone mas algun decision cu bo tin den mente y tribi, 
cu ta bo momento. Luna yen por sorprende bo cu un placa 
cu lo bin di maraviya. 


Horoscopo semanal Capricornio 
E Luna yen aki tin luga den bo signo y su poderoso y fabo- 
rabel energia ta bendiciona bo plan y deseonan pa pronto 
nan ta un realidad. 


No tene miedo di soña den grandi y tuma ya e iniciativa pa 
logra loke bo a propone. Bo por cuminsa algo nobo, manera 
un trabao, un relacion of un amistad, cu ta yena bo di ilusion 
y ta yuda bo mira bida cu otro wowo. 


Horoscopo semanal Acuario 
Lo bo tin e habilidad special pa capta e mal vibra di e otronan 
y aparta di nan, siguiendo bo propio caminda y sin duna 
splicacion na ningun hende. 


E energia lunar ta anima bo pa finalisa e asuntonan pendi- 
ente y pa traha plan cu bo por salibo hopi bon mes. Lo bo 
sinti cu e man di fortuna ta riba bo den tur ambito di bo bida. 
Dia 22 ta bo dia magico. 


Horoscopo semanal Piscis 
E amigonan, hopi faboreci p'e Luna yen, lo bay transmiti e 
forsa y confiansa cu bo tin mester pa bo no rindi. 


Luna den bo signo, riba e dianan 23 y 24 lo invita bo pa bo 
aparta di tur loke ta kita bo sonrisa y lo recorda bo cu un 
actitud relaha na bida lo haci bo mas feliz. 


Bo por haci hopi cos pa bo mes di loke bo mes ta kere. 
Solamente bo mester durf y purba. 

E proximo eleccionnan lo ta determinante pa nos isla. E polit- 
iconan lo planea y uza tur tipo di stragegia pa logra e miho 
resultado posibel. E strategianan aki no ta dirigi pa bene- 
ficia pueblo, ya cu nan ta enfoca den nan propio interesnan. 
Partido CURPA ta opina cu e biaha aki e resultadonan lo ta 
diferente, pasobra aunke e politiconan por uza tur stategia 
cu nan kier, e biaha aki Dios lo ta esun cu lo determina ken 
lo goberna nos isla den e proximo cuater añanan. 


Hopi partido politico lo tin nachtmerrie, ya cu e biaha aki e 
boluntad di Dios lo prevalece y no di hende. E politiconan 
cu actua contra di e boluntad di Dios lo keda marginalisa. E 
boluntad di Dios ta perfecto. 


Partido CURPA ta kere cu lo tin sorpresa riba e anochi di elec- 
cion. E partidonan grandi lo ta rechasa p'e pueblo votador. 
E campaña di engaño lo no sali victorioso. E wowonan di 
pueblo lo mira e realidad y lo sa cu e sabiduria humano no 
por saca nos isla di e abismo di debe cu nos ta aden. Aruba 
solamente lo florece si nos reconoce cu solamente e sabi- 
duria di Dios por saca nos di e buraco cu e gobiernonan di e 
ultimo 24 aña a hinca nos aden. 


Den e ultimo eleccion, aproximadamente 19.500 persona no 
a vota ni pa partido MEP, ni p'e partido AVP. Den e proximo 
eleccion, lo e supera e 25 mil votado cu no lo vota ni pa MEP 
ni pa AVP. Partido MEP no ta den su miho momento. Un nubia 
scur ta colga riba MEP. Despues di e caso Portulaca, partido 
MEP ta dividi. Laga nos recorda cu durante eleccion 2021, 
tabatin malcontento dentro di MEP pasobra solamente dos 
persona riba e lista di partido a obtene voto significativo 
mientras cu e resto a keda atras. 


Dentro di e propio partido, tabatin fraude electoral. E divi- 
sion tabata asina grandi cu a considera forma otro partido. 
Ken sa si e partido no a wordo funda caba? 


Awe nos por mira cu Minister Oduber ta contra di e ley di 


reino, pero tambe contra di matrimonio di e mesun sexo. 
Aunke emminister no a expresa esey publicamente, nos 
sa cu e ta contra di matrimonio di mesun sexo. Si minister 
Oduber bandona MEP, funda su propio partido y laga MEP 
cu su Maneho Nacional di Genero di Aruba, den e proximo 
eleccion e por bay cu mas di e mita di e votadonan di MEP. E 
entrega di autonomia y matrimonio di mesun sexo lo hunga 
un rol den e resultadonan di e proximo eleccionnan. 


Un division di Minister Oduber por probecha e situacion den 
su maximo. MEP lo dividi den dos? Tempo lo bisa. 


Tempo di Dios ta perfecto. Ainda e supuesto cristiannan 
den Parlamenot no kier mira e realidad. Lo tin un cambio 
den e proximo eleccion. Esaki t'e momento pa scoge entre 
luz y scuridad. Entre bendicion di Dios y maldicion. Partido 
CURPA ta e unico alternativa. 


Eric Ras (CURPA) 


Rechaso di e partidonan tradicional lo 
continua den e proximo eleccionnan 

MI tin un simpatia grandi pa Benny Sevinger. Como politico 
e ta papia bon. Como hende e ta mishi cu bo alma ora bo 
lesa con el a yora dilanti di hues, contando su sufrimento 
durante e investigacion di caso Avestruz. Marisol Tromp 
tambe ta un politico cu mi ta simpatisa pa varios motibo. 
Durante hopi aña e ta parce di ta un persona cu repetidam- 
ente a bira victima di crueldad di parti di Nel Oduber, Chris 
Dammers, Otmar Oduber y na ultimo Evelyn Wever-Croes. 


Sinembargo e revelacion di mas grandi, pa mi, di e caso 
Avestruz ta e conexion entre Benny y Marisol. Den e sentencia 
di Hof di dia 12 di juli 2024 nos por lesa di pagina 17 te cu 23 
un splicacion amplio di e proceso coruptivo cu Benny tabata 
uza. E comerciantenan cu tabata desea un tereno mester a 
haci nan peticion dirigi na Benny. Benny na su turno tabatin 
un libertad demasiado grandi pa dicidi ken e ta duna tereno, 
sin ningun problema legal pa motibo di un poder coruptivo 
den nos ley di otorgamento di tereno (articulo 25c LUE). 


A base di e elemento coruptivo den ley Benny tabatin e poder 
pa otorga terenonan bao di e condicionnan cu e mes tabata 
stipula pa cada caso individual. Hof ta mustra cu Benny no a 
haci nada pa elemina e poder coruptivo aki. 


Benny tabata gaña tur comerciante cu nan tabata haya un 
trato igual. E tabata gaña cu tur lo a haya nan tereno segun 
nan beurt a base di e principio First In, First Out (FIFO). Pero, 
e evidencia ta mustra cu Benny tabata faborece Leoncita y 
Susebeek pa probecho personal. E evidencia cu Hof a uza ta 


inclui e testimonio di Sjak-Shie. E tabata director di DIP bao 
di Marisol y di Benny di 2005 pa 2010. Sjak-Shie a mustra 
cu e tempo ey ni Marisol ni Benny no ta tene nan mes na e 
maneho, manera principio di FIFO. 


Loke ta mas interesante ainda ta cu no ta Benny a inventa 
e draaiboek di corupcion. Aparentemente ta Marisol ta e 
arkitecto. Den e relato di NoticiaCla fecha 15 di mei 2024 
ta mustra cu hues a haci pregunta na Benny encuanto 
e proceso pa por haya un tereno. Durante e interogacion 
aki Benny a laga sa cu no tabata existi regla specifico pa 
otorgamento di tereno. Benny a sigura hues cu ora cu el 
a bira minister, el a informa su mes kico e proceso tabata 
bao di Marisol y siguientemente Benny a dicidi pa mantene 
e proceso mescos. Cu otro palabra Benny no a haci net nada 
pa elemina e poder coruptivo for di proceso cu el a hereda 
di Marisol. 


Ora nos pone e sentencia di Hof banda di e WODC-rapport 
di 2010 tur cos ta cuadra. Riba pagina 171 te cu 173 e 
rapport ta mustra cu Marisol ya caba tabatin e poder corup- 
tivo cu despues a hiba na condena di Benny na cuater aña di 
prison. Es mas, e WODC-rapport ta sigui mustra cu Marisol a 
uza e poder pa viola e principio FIFO den aproximadamente 
setenta caso. Pa colmo mayoria di e violacionnan aki a tuma 
luga net prome y durante e campaña electoral di 2009. Pero, 
toch Benny den capacidad di minister nunca a entrega un 
denuncia serio contra Marisol. Ta te ora cu el a sinti e rosea 
cayente di husticia el a core hinca un cos straño den otro, 
acusando Marisol y Evelyn, pero sin basha abao riba e triki y 
trampa cu el copia di Marisol. 
Aña 2009 ainda Marisol tabata candidato pa MEP. Cuater 
aña despues, na 2013, Marisol a bira parlamentario pa AVP. 
Probablemente pasobra Benny tabata uzando Marisol su 
draaiboek, nunca Marisol a basha abou riba Benny. Tampoco 
Marisol a pasa cualkier mocion pa kita e poder coruptivo 
for di e minister di infrastructura. El a djis apoya Benny y 
Gabinete Mike Eman II te ora cu el a clash cu Dammers. 
Ta danki na e trabao grandi di Landsrecherche, Ministerio 
Publico y Corte Comun awe nos sa con Marisol den MEP a crea 
caminda pa Benny den AVP, perhudicando hopi comerciante. 
Ta danki na nos cadena hudicial awe nos por compronde 
con AVP a uza ley di tereno comercial pa facilita tereno 
facil pa friends & family enrikece nan mes. Mientras tanto 
comerciantenan serio mester a cumpra e terenonan via un 
construccion legal na prijsnan exorbitante. Asina e orbita di 
politiconan aki a obliga e comerciantenan hisa nan prijsnan, 
aumentando e “cost of doing business”, aumentando infla- 
cion y aumentando pobresa. 


Parlamentario independiente Ryçond do Nascimento 


Caso Avestruz y e amor secreto entre Benny y Marisol 

MANERA ta conoci, entrante aña escolar 2024-2025, e 
alumnonan di klas 1 di scol basico lo siña lesa y skirbi na 
Papiamento. Lo duna Hulandes cu un acercamento nobo cu 
ta pas mas den e contexto di nos muchanan. 


E ta cientificamente proba cu si e muchanan forma un base 
fuerte den nan propio idioma, nan por siña e otro idiomanan 
hopi mas facil y miho. Ademas, siña lesa y skirbi den idioma 
materno Papiamento lo haci cu e muchanan lo compronde 
loke nan ta skirbi y lesa y lo stimula nan habilidadnan di siña 
en general. 


Esaki lo ta beneficioso pa e muchanan, mirando cu nan lo 
bira critico di pensamento y lo ta mas prepara pa duna nan 
opinion durante les. Ademas di esaki, nan por conecta miho 
cu nan rais cultural. 


E muchanan lo sinti mas sigur den nan proceso di siñamento, 
pasobra esaki ta alinia cu nan idioma materno y nan cultura. 


Pueblo di Aruba ta cordialmente invita pa sintonisa programa 
en conexion cu introduccion di Papiamento den klas 1 di scol 
basico a traves di TeleAruba, Canal 22 y pagina di Facebook 
Gabinete Wever-Croes, cuminsando 9 or di anochi. 


Dialuna awo 


Sintonisa programa en conexion cu introduccion 
di Papiamento den klas 1 di scol basico 

FIFA Artificial Turf expert Alastair Cox hunto cu Jordan 
Victoire FIFA Regional Development Manager acompaña 
pa presidente di Arubaanse Voetbal Bond (AVB) Sr. Randolf 
Lacle, secretario general Sra. Dyane Wiersma y Sr. Pancho 
Croes Project Manager a haci un bishita na Minister President 
di Aruba Evelyn Wever-Croes y Minister di Enseñansa y 
Deporte Endy Croes pa dialoga tocante e fase final di e 
Proyecto di Turf pa e shete (7) veldnan di futbol na Aruba. 


Team di consehero Sr. Francis Croes y Sr. Chito Geerman 
tambe a acudi pa asina tur brinda apoyo pa realisa e Proyecto 
di Turf. FIFA y AVB a confirma cu e shete (7) veldnan inicial 
ta Nacional, Bubali, RCA, River Plate, Dakota, Estrella y La 
Fama. Tin algun rekisitonan cu mester atende y finalisa 
dentro di poco. 


E mandatario di Deporte ta indica cu e tabata un reunion 
exitoso. E proyecto aki lo eleva e nivel di futbol aki na Aruba. 
Esnan cu ta bin na remarke pa FIFA ta categoria di mucha, 
hoben y futbol femenino. Pronto FIFA lo t’ey bek pa firma un 
acuerdo pa e proyecto aki cu lo inicia comienso di aña 2025. 


Minister Endy Croes ta gradici Prome Minister Evelyn Wever- 


Croes, Gobierno di Aruba, FIFA, AVB y tur stakeholder cu 
hunto ta logrando proyectonan bunita pa e deporte di futbol. 


Gobierno di Aruba a ricibi bishita di ehecutivonan 
di FIFA pa proyecto di turf di shete veld di futbol 

RECIENTEMENTE, Minister di Enseñansa y Deporte Endy 
Croes cu su kerida esposa Sra. Dilailah Croes a acudi na e 
Open dag di Centro Pastoral Aruba y Centro Hubenil Aruba 
na Santa Cruz pa recaunda fondo pa renoba centro y recauda 
fondo pa e grupo Pastoral Hubenil Aruba. 


Grupo Hubenil San Dominico de Guzman, gruponan di hoben 
Heart on Fire Savaneta, grupo Hesus y Maria Dakota y grupo 
Pastoral Hubenil di Noord tabata presente den e ocasion aki. 
E centro aki unda antes e surnan tabata biba, actualmente ta 
hogar di nos pastornan Catolico. Ademas di esaki, Minister 
Endy Croes a haya un recorido di Sra. Lila Richardson, unda 
por a conoce e centro mas di cerca. 


Ademas cu e centro aki ta conta cu un bunita kapel unda 
por haci oracion, tin diferente sala disponibel pa reunion y 
tayernan. Tabata un mainta ameno, unda tabatin diferente 
tent di cuminda crioyo, bebida, cos dushi y wega pa mucha. 


Na final Grupo di Betico a sorpresa tur presente cu nan 
tremendo musica. Minister Endy Croes ta gradici tur cu a 
contribui pa e bunita causa aki. 


Minister Endy Croes a acudi na Opendag di Centro 
Pastoral Aruba y Centro Hubenil Aruba na Santa Cruz 


29 
Dialuna, 22 Juli 2024 
AWEMainta 


30 
Dialuna, 22 Juli 2024 
COMUNIDAD 
AWEMainta 


DEN cuadro di e mehoracion di e calidad di cuido y servicio 
na Aruba Minister di Salud Publico sr. Dangui Oduber ta 
comparti cu pueblo su vision y con esaki ta parti den 3 pilar: 
Mehoracion, Inversion y Prevencion. 


Pilar 1: Mehora nos calidad di cuido y servicio na Aruba. 
Minister ta menciona pa logra mehora esaki, henter e sector 
di cuido mester a bin hunto y firma un acuerdo di cuido 
(Zorgakkord) pa locual ta e direccion cu kier hiba nos cuido 
medico den futuro. Tur esaki ta pa salvaguardia e fondo di 
AZV, pa asina nos por keda ofrece un seguro medico general 
na tur e aseguradonan. Den e acuerdo di cuido a enfoka 
ariba e siguiente prioridadnan manera; reinforsa prome liña 
di cuido, aumenta e accesibilidad, baha e lista di espera y 
percura pa yena e vacaturanan di specialista. 


Pilar 2: Inversion den cuido medico. 
Minister Dangui Oduber ta menciona cu locual ta hopi impor- 
tante den e acuerdo di cuido ta e presupuesto financiero, 
pa por guia y determina e fondonan pa e añanan binidero. 
A percura pa den e presupuesto tin e financiamento nece- 
sario pa por haci inversionnan den e sector di cuido medico 
manera; inversionnan na Imsan pa e centro di radiotherapie, 
inversionnan na respaldo pa yuda pashent cu problema di 
salud mental, imversionnan pa stichting Bob, inversionnan 
na Hospital pa mehora e servicio na pashent, inversionnan 
pa ambulancenan nobo y inversionnan den innovacion. 


Pilar 3: Prevencion den salud. 


Minister Oduber ta sigui traha duro pa prevencion di salud. 
E ta e responsabilidad di cada ciudadano pa biba un bida 
balansa y saludabel. 


E pilar di prevencion number 3 ta asina importante y pa es 
motibo a presenta un plan nacional di prevencion conhunta- 
mente cu Pan American Health Association (PAHO) y ademas 
stakeholders den cuido medico. 
E meta di e plan di prevencion ta pa asina conscientisa y 
educa e comunidad con pa tin un lifestyle mas saludabel 
pa un mihor calidad di bida y pa tin mas productividad den 
nan bida diario. Den cuadro di esaki a habri Healthy Lifestyle 
Center cu ta fungi como un centro pa yuda guia y duna 
coaching na tur cu tin e deseo di cambia nan lifestyle pa uno 
mas saludabel. 


Minister Oduber ta sigui traha pa cumpli cu e compromiso 
cu e tin pa cu e pueblo di Aruba. Pa sigui traha pa mehora 
e calidad di cuido y servicio den su totalidad. Pa asina por 
ofrece un mihor servicio na tur e aseguradonan. 


Minister Dangui Oduber ta comparti su vision: 
sector di cuido medico ta parti den tres pilar 

LA Cabana Beach Resort & Casino recientemente a celebra 
dia di aprecio na empleado asina honrando e trabao duro 
y dedicacion di su team excepcional. E dia tabata yena cu 
hopi actividad divertido, cuminda delicioso, entretenimento 
y creando recuerdonan memorabel hunto den e ocasion cu 
tur hende envolvi. 


E dia a cuminsa cu un dushi desayuno na Chit Chat Cafe, na 
unda cu empleadonan a bini hunto pa disfruta di un variedad 
di cosnan dushi pa desayuno. Esaki tabata e oportunidad 
perfecto pa miembronan di e team por relaha, combersa y 
cuminsa nan dia den un manera super positivo. 


Mientras e mainta a progresa, e festividadnan a continua 
cu un BBQ Lunch hunto cu entretenimento live pa medio di 
Jerrino Bass y su banda. E BBQ tabata un hit, ofreciendo 
un seleccion sabroso di diferente tipo di carni faborito riba 
grill. E ambiente tabata electrico, mientras cu emplead- 
onan a disfruta e actividad y festividadnan merdia den bon 
compania. 


Locual a resalta tabata e evento di tira bolo, cual a saca e 
parti divertido di tur empleado afo. Un miembro di e comision 
ehecutivo tabata boluntario pa asina ricibi tur e bolonan tira 
riba dje, cual e empleadonan sigur a disfruta di dje. Hopi 
harimento a yena e sala mientras cu bolo tabata bula rond 
tur caminda, dushi y hopi pegahoso, treciendo e comunidad 


di e resort hunto pa un merdia hopi leuk y ameno. 


E dia special aki no tabata solamente consisti di weganan 
y diversion, e tabata un celebracion tambe di e excelencia 
di e team aki. La Cabana Beach Resort & Casino orguyosa- 
mente ta reconoce e score di Internal Audit di mas halto, 
cual tabata 97 anto ganando un premio recien di AHATA su 
Impact Award. E logronan aki ta un testimonio di e trabao 
duro y dedicacion cu tur empleado di e resort ta hinca dia 
aden y dia afo. 


La Cabana Beach Resort & Casino ta inmensamente 
orguyoso di cada un miembro di e team pa nan contribucion 
na tur e logronan aki. Cada un di e empleadonan a hunga un 
rol crucial den loke ta e exito di e resort. E resort no lo por 
a yega na e logronan aki sin e compromiso y esfuerso di su 
empleadonan. 


Segun General Manager, Joe Najjar: “Mientras nos ta refleha 
e ocasion alegre aki, nos kier extende nos gratitud na tur 
empleado. Danki pa bo dedicacion, trabao duro y sosten. 
Nos ta celebra bo y desea di sigui por celebra hopi mas exito 
hunto.” 


Cu hopi cuminda y actividad 


La Cabana a celebra dia di aprecio na empleado 

RECETA DI DIA 


Firecracker Shrimp Sandwich 


Aki nos tin pa bo un dushi Firecracker Shrimp Sandwich pa 
bo disfruta. 


Ingrediente: 
P'e cabaronnan 
450 gram di cabaron mediano, pela y sin vena 
½ cup di buttermilk 
1 cuchara di pica (por tabasco of pica di papaya) 
¼ telep di cayene pepper 
½ cup di hariña 
¼ cup di maizena 
1 telep di paprika 
Salo y pepper na gusto 
Azeta pa fria 


P'e saus 
½ cup di mayonaise 
2 cuchara di sweet chili sauce 
1 cuchara di Siracha 
1 telep di juice di lamunchi 


P'e sandwich 
4 snech'i pan 
Lechuga corta na repi 
Tomati corta na wiel 


Preparacion: 
1. Sasona e cabaronnan: Den un wea, combina e cabar- 
onnan cu e buttermilk, e saus pica y e cayene pepper. Lag'e 
sasona pa 15 minuut. 


2. Prepara e sauce: Den un otro wea, mescla e mayornaise, 
e sweet chili sauce, e siracha y e juice di lamunchi. Pone un 
banda. 


3. Caba e cabaronnan: Den un otro wea, mescla e hariña, e 


maizena, e paprika, e salo y e pepper. Saca e cabaronnan for 
di e sason y pasa nan door di e mescla di hariña te ora nan 
ta bon cubri. 


4. Hasa e cabaronnan: Keinta basta azeta den un wea riba 
candela mediano-halto. Hasa e cabaronnan te ora nan ta 
bruin y bon cushina, mas of menos 2-3 minuut pa banda. 
Saca nan y pone nan riba kitchentowel pa absorba e azeta. 


5. Traha e sandwichnan: Habri e pannan y hunta nan cu e 
saus. Yena nan cu lechuga, tomati y e cabaronnan. 


6. Sirbi y disfruta 
Tipnan 
* Bo por ahusta e cantidad di saus pica y e siracha segun bo 
gusto. 
* Si bo no tin buttermilk, bo por uza lechi normal cu un tiki 
juice di lamunchi. 
* Sirbi e sandwich cu batata haca of coleslaw pa un cuminda 
completo. 


Disfruta di e dushi y picante sandwich di cabaron aki. 

Fortaleza pa Famia 


Sinceramente, Pastoor Marcel Balootje 


LAGA nos tur ban uni y haci oracion pa nos hubentud 


Dios ta stima union, union ta haci forsa, caminda tin union 
Dios ta manda su bendicion. 
E palabra di Dios ta bisa den Mateo capitulo 18:19-20: 
"Atrobe Mi ta bisa boso, cu si riba tera dos di boso bay di 
acuerdo tocante di cualkier cos cu nan pidi, esaki lo wordo 
haci pa nan door di mi Tata cu ta na shelo. Pasobra caminda 
dos of tres ta reuni den mi nomber ey Mi ta memey di nan. 


Esaki no ta djis un palabra, ta Hesus mes ta papia, pa nos 
por uni y haci oracion, pasobra Su Tata cu ta den shelo lo 
contesta. 


A yega e momento pa nos trece nos hubentud dilanti den 
oracion, pasobra caminda man di hende no por yega man 
di Dios si por yega, caminda hende ta mira e asunto como 
imposibel, nos mester corda cu pa Dios nada ta imposibel. 


E atake riba nos hubentud ta algo cu ta bin ta sosode 
mundialmente y cu ta solamente pa medio di oracion y 
arepentimento cerca nos hubentud e situacion por cambia. 


E diabel ta ataca nos hubentud den tur forma, pasobra 
e kier controla nan mente, actitud, pa asina domina nan 
futuro. 


Engaño tras di engaño ta bin riba nos hubentud, y nos ta 
mirando kico ta pasando con e enemigo ta kita bida di nos 
hubentud, y mas ainda e ta uza nan pa malicia. 


Awo tambe nos ta mira cu hopi mayor no tin control riba 
nan yiunan, ta parce manera hopi mayor no por bisa un 
yiu: 


* Bo no por bay tal caminda. 


* Bo no ta sali e weekend aki. 


* No cana cu e sorto di amigonan ey. 


* Bo mester stop di bebe, pasobra alcohol no ta bon. 


* Stop di uza droga etc.Ta parce manera coreccion a bay 
for di moda y awor libertinahe ta domina. 


E sistema di mundo ta apoya mucha den maldad, y asina 
aumenta e desobediencia bao di nos hubentud. Tin hopi 
pais cu ta cambia ley di un forma cu un mayor no tin hopi 


di bisa mas den bida di su yiu. Ta cos masha bochornoso 
e diabel tin planea contra nos hubentud. 


Ora nos mira con na edad hoben mucha ta wordo ranca for 
di memey di nos, nos tin cu compronde cu ta ora pa nos 
lanta ariba y uni den oracion pa bienestar di nos hubentud. 


E asunto aki no ta un joke, pero e ta algo hopi serio cu 
nos mester para firme y demostra union den oracion, no 
lubida kico e palabra di Dios ta bisa: 


Y si mi pueblo cu ta wordo yama na Mi nomber, humilia 
nan mes y haci oracion y busca Mi cara y bira for di nan 
mal caminda, e ora ey lo Mi tende for di shelo y lo pordona 
nan pica y cura nan tera. (2 Cronicanan 7:14). 


E ta para skirbi pa tur hende compronde cu esaki ta un 
yamada cu Dios ta haci na Su pueblo completo, no sola- 
mente na un persona, pero henter e pueblo tin cu busca 
Dios, Y e ora ey Dios lo tende for di shelo y sana nan tera. 


Ki precioso Bo misericordia ta O Dios! Y e yiunan di hende 
ta tuma refugio den e sombra di Bo hala nan. 


Nan ta bebe nan barica yen di e abundancia di Bo cas, y Bo 
ta duna nan di bebe for di e riu di Bo delisianan. Pasobra 
ta cerca Bo e fuente di bida ta, den bo luz nos ta mira luz. 
(Salmo 36:7-8). 


34 
Dialuna, 22 Juli 2024 
OBITUARIO 
AWEMainta 


Gradicimento / Invitacion 


Na nomber di famia nos kier a gradici 
cada un cu a tuma nan tempo pa a bin 


dispidi di nos ser stima: 


Thomas Pacificus Quandus. 


Un danki na un y tur cu a manda carchi, 
krans, whatsapp, e-mail y a haci yamada 
telefonico. Boso muestra di atencion ta di 


hopi aprecio y un gran sosten pa nos 


Ta invita pa asisti na un Santo Sacrificio 
di misa cual lo tuma luga na Misa Sta. 


Anna na Noord dia: 


Dialuna: Juli 22 pa 6.30 P.M. 


Diaranzon : Juli 24p a 6.30 P.M. 
Diabierna: Juli 26 pa 6.30 P.M. 


Bo(so) presencia lo ta altamente aprecia. 


Gradicimento : 
Na nomber di famia nos kier a gradici 
cada un cu a tuma nan tempo pa a bin 
dispidi di nos ser stima: 


Yolanda Leticia Tromp 


Na prome luga laga nos gradici Papa Dios 
pa a duna nos un mama, un ruman, un 
oma, un bisawela, un tanta, un prima, un 
acto prima, un madrina, un suegra y un 
amiga maraviyoso cu semper tabata cla pa 
yuda cu un curason humilde. 


Danki special ta bay na Zulyvienne cu 
Silvia (Lali) cu durante su enfermedad tur 
dia a cuid'e y tabata compañ'e. Na piso 4A 
di hospital y Hospice pa un tremendo trato 
ricibi. 


Na tur ruman cu conoci cu tur dia tabata 
puntra p'e y a bishit'e of no a logra haya 
oportunidad pa wak e ultimo momento. 


Danki di curason na un y tur. Nos ta agra- 
decido di tabatin boso den ora asina dificil 
cu boso oracionnan cu a duna nos forsa pa 
sigui pa dilanti. Nos ta stima bosonan tur . 
Di parti di su yiunan Laura (Sharin) 
Tromp Winterdal y Elvin Winterdal. 


“Señor ta mi wardador, mi’n tin falta di 


nada 


Den cunucu di yerba berde e ta pone mi 


sosega. 


E ta hiba mi na awa trankil, 


Pa mi bolbe haya forsa”. 


Salmo: 23 


Nos ta anuncia fayecimento di: 


Francisco Kelly 


Miho conoci como: “Fanky” 
*27-03-1935 - †18-07-2024 


Acto di entiero lo wordo anuncia despues. 

Liefde Is Onze Kracht Altijd! 


“Lioka” 


Dios bo ta creador di hende y di tur cos. 
Bo ta doño di bida, bo ta duna nos for- 


talesa. 


Famia Winterdal y Tempelaars ta anuncia 


e transicion di nos ser stima, 


Sra. Margarita Winterdal Ras 


Cariñosamente yama “Rita” of ‘Lioka” 


26-01-1945 - ♱18-07-2024 


Na nomber di Fermiliano “Frenk” Win- 
terdal, Mirscha Winterdal, Nathalie, 
Najély y Jean-Paul Tempelaars, Adrianus 
“Buchi Ady” Maduro y famia. 


Rumanan: Maxima “Minchi” y Paul 
Laio-jen y famia, George Ras y Berkis 
Almonte y famia, Grecelda “Grace” Ras 
y famia, Nicasio “Nick” Ras y famia 


Sobrino y sobrinanan cerca: Sue-Ann 
y Sue-Lan Liao-jen y famia, Benjamin 
Wefer y famia, Eric Maduro 
Tanta y omonan: Catharina Hernandez 
y famia, Paulus Rasmijn y famia, Anna 
Panneflek y famia, Maria Luisa y Fed- 
erico Angela y famia 


Cuñanan y suanan: Marichi y Frans 
van Vught, Adriana Maduro-Winterdal 
y famia, Feliciano “Vito” Winterdal y 
famia, Ramoncito Winterdal y famia, 
♱Jacobo Winterdal y famia, ♱Djossy 
Winterdal y famia, ♱Luciano Winterdal 
y famia, ♱Ambrosio Winterdal y famia, 
♱Mario Winterdal y famia. 


Amiganan di ex-Aruba Caribbean Hotel: 
Betty Canhigh y Norine Wolff 


Colleganan di APG, padvindsters di 
Theresia Groep, Fraters y Sorors di Aruba 
Chapter AMORC. Sobrino y sobrinanan, 
bisiñanan y demas famia Farro, Rasmijn, 
Ras, Panneflek, Angela, Hernandez, We- 
fer, Tempelaars, Wouter, Van de Linden, 
Geerman, Everon, Thodé, Vrolijk, Thiel. 


Ta invita tur famia, amigo, conoci y bisi- 
ña pa e acto di entiero cual lo tuma luga 
na Misa Santa Theresita na San Nico- 
las. Diamars mainta dia 23 Juli, 2024 di 
9:00a.m.-11:00 a.m. 
Despues di misa nos defunto stima lo 
wordo crema den seno familiar. 
Nos ta pidi pa bisti colornan alegre. 
Nos disculpa si den nos tristeza nos por a 
lubida algun familiar of amigo. 


Laga tur loke ta spera mi ta bunita 


Laga tur locual cu mi encontra na camin- 


da ta bunita 


Laga tur locual cu mi laga atras keda 


bunita y 


Laga esakinan termina den tur bunitesa. 


Autor: Cado Wever 


Cu dolor na nos curason, nos ta participa 


fayecimento di nos ser stima: 


Sr. Mario Donata 


cariñosamente yama “ Papi, Mai of Mo 


Mai” 


*06-02-1933 - †18-07-2024 


Na nomber di su: 
Mayornan: 
†Eugenia Kock 
†Domingo Donata 


Yiu stima: Sonja Franken 


Nieto y nieta cu el a stima masha: Agbert 
Croes y Jaycee Oduber, Sjarissa Croes y 
Josmar Koolman 


Bisanieta- y nieto cu el a stima masha 
hopi: Sjaryluean, Silianne, Akylaah, Ale- 
jandra, Jaybert, A-Jay 


Rumannan: †Francisco Donata, Ilda 
Chirino y yiunan na Corsou, †Imelda 
Donata y yiunan, Benny y Miledy Donata 
y famia, Dodo Donata y yiunan, †Gabriel 
y †Carmen Donata y yiu, Wein y †Olga 
Donata, Janni y Norinda Donata y famia 


Sobrino- y sobrinanan, Primo- y primanan 


Su bon bisiñanan: Chandy Donato y 
famia, Rumannan Dijkhoff y famia, Tony 
y famia, Staff y personal di Paviljoen 
(Orquidea) 


Su amigo: Nicolaas 


Demas famia: Donata, Kock, Franken, 
Croes, Koolman, Oduber, Chirino, Cane- 
la, Trimon, Clement, Goeloe, Quandus, 
Rasmijn 


Acto di entiero lo tuma luga na Misa Sta. 
Filomena na Paradera, diamars 23 di juli 
2024, di 2'or pa 4'or di atardi. Despues lo 
sali pa Santana Catolico Pastoor Kraan- 
winkel na Paradera. 
Nos disculpa si den nos tristesa nos por a 
lubida algun familiar. 
Despues di entiero nos no ta ricibi bishita 
di condolencia na cas. 


Salmo 91 


“Bou di alanan di Dios mi ta sigur” 


Abo cu ta biba bou di amparo di Altisimo, ta 
hospeda den sombra di Dios Omnipotente, 


bisa Señor: 


“Mi refugio, mi forti, mi Dios, den kende mi 


ta pone confiansa” 


Salmo 91:1-2 


Cu inmenso dolor na nos curason, pero con- 
forme cu boluntad di Dios, nos ta participa 
fayecimento di nos mama, wela, bisawela, 


ruman y tanta: 


Albertina Maduro-Boekhout 


Viuda di Fernando “Boei” Maduro 


Miho conoci como “Manira” of “Iña” 


* 21-07-1935 - † 17-07-2024 


Na nomber di su: 
Yiunan: Randy y Betina Maduro-Mauricio, 
Noraida y Benjamin Montalvo-Maduro 


Nietonan: Jason y Miraila Maduro-Thiel. 
Kevin y Anaїs Montalvo-Maduro. Roxanne 
Montalvo 


Bisanietonan: Yasmira Maduro, Yahmir 
Maduro, Jazion Maduro 


Rumannan: † Jacobito Boekhout, † Eufracio 
“Elio” Boekhout, † Rudolf Boekhout, Sofia 
Maduro-Boekhout, Sirma Ridderstap-Boek- 
hout, Raul Boekhout, Efigenio Boekhout 


Cuñanan: Bea Boekhout-van Dijk, Catharina 
Angela-Maduro 
Mama di su nieto: Gina Erasmus 


Amigonan di cas: Sofia y Juancho Irausquin, 
Anthony Irausquin y famia, Ady y Pilar 
Maduro, Dokter Mungra 


Su prima y primonan, sobrina y sobrinonan, 
cuñanan, ihanan, amiga y amigonan y 
bisiñanan 


Conoci y demas famia: Maduro, Boekhout, 
Mauricio, Montalvo, Thiel, Jansen, Croes, 
Ridderstap, Castaño, Van Dijk, Angela, Geer- 
man, Irausquin, Tromp, Arends, Vrolijk, Eras- 
mus, Flemming, Soto, Ruiz, van Oversteeg 


Nos disculpa cu si den nos tristesa nos por a 
lubida di menciona un of otro famia 


Acto di entiero lo tuma lugar dialuna 22 di 
juli 2024 di 2:00 PM pa 4:00 PM na misa 
Santa Filomena na Paradera y despues lo sali 
bay pa santana catolico na Paradera. 


Nos ta lamenta cu despues di entiero nos no 
por ricibi bishita di condolencia na cas 


